**Osobitná časť**

**K čl. I**

**K bodu 1**

Navrhuje sa na účely nelegálneho zamestnávania z nelegálneho zamestnávania eliminovať určité situácie oneskoreného ohlásenia vzniku pracovnoprávneho vzťahu a štátnozamestnaneckého pomeru do príslušného registra Sociálnej poisťovne, aby sa vylúčili prípady, keď zamestnávateľ túto povinnosť, sám a bez zistenia nesplnenia tejto povinnosti kontrolnými orgánmi, splnil len s malým oneskorením.

Zamestnávateľ je povinný splniť si prihlasovaciu povinnosť v lehote siedmich dní od uplynutia lehoty na splnenie povinnosti podľa § 231 ods. 1 písm. b) zákona č. 461/2003 Z. z. o sociálnom poistení v znení neskorších predpisov (napr. do začatia výkonu činnosti zamestnanca), najneskôr však do začatia výkonu kontroly nelegálneho zamestnávania začatej pred uplynutím tejto sedemdňovej lehoty. To znamená, že ak príde kontrolný orgán po čase, kedy zamestnanec začal vykonávať svoju činnosť, no v lehote siedmich dní a zistí, že zamestnávateľ si ešte nesplnil prihlasovaciu povinnosť, konštatuje nelegálne zamestnávanie. Ak si však zamestnávateľ splní oznamovaciu povinnosť v lehote uvedených siedmich dní a stihne tak spraviť pred výkonom kontroly, kontrolný orgán nemôže konštatovať nelegálne zamestnávanie. Ak si zamestnávateľ splní túto povinnosť až po lehote siedmich dní alebo si ju nesplní vôbec, v takom prípade nebude chránený a  kontrolný orgán, bez ohľadu na čas výkonu kontroly, konštatuje porušenie zákazu nelegálneho zamestnávania, a to aj spätne.

**K bodu 2**

Navrhuje sa pojem „dodávka práce“ používaný v § 7b vymedziť ako vnútroštátnu dodávku práce, ktorou je výkon práce počas dočasného pridelenia zamestnanca podľa § 58 a 58a Zákonníka práce, a ako cezhraničnú dodávku práce, ktorou je výkon práce počas dočasného pridelenia fyzickej osoby z ktoréhokoľvek cudzieho štátu na územie Slovenskej republiky alebo vyslanie fyzickej osoby z ktoréhokoľvek cudzieho štátu na územie Slovenskej republiky uskutočnené medzi ovládajúcou osobou a ovládanou osobou alebo medzi ovládanými osobami (§66a Obchodného zákonníka). Návrh tak reaguje na problémy v aplikačnej praxi vyplývajúce z absencie vymedzenia pojmu dodávka práce.

**K bodu 3**

Navrhovaná legislatívnotechnická úprava súvisí s bodom 2.

**K čl. II**

Navrhuje sa dátum nadobudnutia účinnosti zákona.

V Bratislave dňa 16. augusta 2017

**Robert Fico v. r.**

predseda vlády

Slovenskej republiky

**Ján Richter v. r.**

minister práce, sociálnych vecí a rodiny

Slovenskej republiky